Diari Oficial de la Generalitat Valenciana


Sumari del DOGV 6727, del 05-03-2012 (2012/1983)

RESOLUCIÓ de 23 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del acord de col·laboració entre l'Institut de la Petita i Mitjana Indústria de la Generalitat (IMPIVA) i l'Institut de Crèdit Oficial en la difusió dels productes ICO i assessorament a pimes i autònoms.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6727

Data del DOGV
:   05-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1983


Data del document
:   23-02-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 23 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del acord de col·laboració entre l'Institut de la Petita i Mitjana Indústria de la Generalitat (IMPIVA) i l'Institut de Crèdit Oficial en la difusió dels productes ICO i assessorament a pimes i autònoms. [2012/1983]  
L'Institut de la Petita i Mitjana Indústria de la Generalitat (IMPIVA) i l'Institut de Crèdit Oficial han subscrit, després de la tramitació prèvia reglamentària, l'1 de desembre de 2011, l'acord de col·laboració en la difusió dels productes ICO i assessorament a pimes i autònoms.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 98/2012, i que figura com a annex d'esta resolució.  
  
València, 23 de febrer de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Acord de col·laboració entre l'IMPIVA i l'Institut de Crèdit Oficial en la difusió dels productes ICO i assessorament a pimes i autònoms  
  
  
València, 1 de desembre de 2011  
  
Reunits  
D'una part, l'Institut de la Petita i Mitjana Indústria de la Generalitat Valenciana (d'ara en avant IMPIVA), amb domicili social en la plaça de l'Ajuntament 6, 46593, València, entitat proveïda de NIF M5979624V; actua en nom seu i representació Enrique Verdeguer Puig, president de l'IMPIVA i conseller d'Economia, Indústria i Comerç, en virtut del que establix l'article 5.2.f del Decret 111/2004, de 2 de juliol, del Consell de la Generalitat.   
D'una altra part, l'Institut de Crèdit Oficial (d'ara en avant l'ICO), amb domicili social a Madrid, passeig del Prado, número 4, i CIF N-9330920-J; actua en nom seu i representació el president, José Mª Ayala Vargas, facultat per a este acte en virtut el seu nomenament efectuat pel Reial Decret 1263/2009, de 24 de juliol.  
Ambdós parts es reconeixen capacitat suficient per a este acte i, en virtut d'això,  
  
Exposen  
I. Que l'ICO és una entitat pública empresarial de les previstes en l'article 43.1.b de la Llei 6/1997, de 14 d'abril, d'Organització i Funcionament de l'Administració General de l'Estat, adscrita al Ministeri d'Economia i Hisenda, a través de la Secretaria d'Estat d'Economia, que té naturalesa jurídica d'entitat de crèdit, i la consideració d'Agència Financera de l'Estat.  
Són fins de l'ICO el sosteniment i la promoció d'activitats econòmiques que contribuïsquen al creixement i a la millora de la distribució de la riquesa nacional i, en especial, d'aquelles que, per la seua transcendència social, cultural, innovadora o ecològica, meresquen foment.   
  
II. Que IMPIVA és una entitat pública dotada de personalitat jurídica que té entre els seus objectius el foment de la difusió de la cultura emprenedora, i és competent per a dur a terme mesures de suport al foment de l'esperit emprenedor i a la creació d'empreses innovadores, entre les quals es preveuen les tendents a afavorir el reconeixement social dels emprenedors i a fomentar una imatge positiva de l'empresari.   
  
  
III. Que l'IMPIVA ha sigut el promotor de la Xarxa de Centres Europeus Innovadors de la Comunitat Valenciana (CEEI), integrada per 4 associacions (CEEI-València, CEEI-Castelló, CEEI-Alcoi i CEEI-Elx) els fins de la qual, estatutàriament establits, són impulsar la creació de noves empreses, en especial aquelles de caràcter innovador o diversificador, i fomentar noves línies d'activitat innovadores o diversificadores en les empreses existents en el teixit industrial. Cada Centre Europeu d'Empreses Innovadores (CEEI) subscriu des de l'exercici 2010 un conveni amb l'IMPIVA per a la prestació d'un Servici d'Interés Econòmic General (SIEG) destinat al foment de l'emprenedorisme i la innovació en les empreses de la Comunitat Valenciana.  
  
  
IV. Que considerant les funcions d'IMPIVA i la seua àmplia experiència en l'assessorament a la xicoteta i mitjana empresa, l'ICO considera idoni comptar amb la seua col·laboració per a la difusió dels productes ICO, bé a través del mateix IMPIVA, bé a través de qualsevol ferramenta de comunicació que es cree per a este efecte.   
  
V. Que, en conseqüència, ambdós parts subscriuen el present acord de col·laboració, i a este efecte establixen les següents,  
  
Estipulacions  
  
Primera. Naturalesa  
El present document té el caràcter d'acord de col·laboració i les activitats que es convinguen al seu empara s'entendran integrades en el seu objecte, segons s'indica en l'estipulació següent.  
  
Segona. Objecte  
L'objecte del present acord és establir l'àmbit de col·laboració entre l'ICO i l'IMPIVA, per a la difusió dels productes ICO, bé a través del mateix IMPIVA, bé a través de qualsevol ferramenta de comunicació que es cree per a este efecte (d'ara en avant, el Projecte).   
Fins a la data de la firma del present acord la ferramenta de comunicació utilitzada és el facilitador financer, ferramenta que inclou els productes ICO-Assessorament, ICOdirecte i ICO-SGR.  
Este acord podrà fer-se extensiu a qualsevol ferramenta de comunicació amb els seus potencials clients, que ICO puga desenrotllar en el futur mentres estiga vigent l'acord.  
Mentres els Centres Europeus d'Empreses Innovadores (CEEI), tinguen subscrits amb l'IMPIVA els convenis mencionats en el punt III de la part expositiva, i vulguen participar en la prestació dels servicis ICO objecte d'este conveni, es podran subscriure entre estos i l'ICO les oportunes addendes d'adhesió, amb la conformitat prèvia expressa del director general de l'IMPIVA.  
  
Tercera. Activitats  
IMPIVA actuarà com a col·laborador de l'ICO en la difusió dels productes de l'Institut i en la utilització de les ferramentes de comunicació que ICO cree per a este efecte.   
La possibilitat d'utilitzar la col·laboració oferida per l'IMPIVA, serà una opció de la pime o autònom, a través de les ferramentes establides per l'ICO a este efecte.   
Els termes de la col·laboració que s'encarregue a l'IMPIVA en el present acord hauran de complir, entre altres, els requisits següents:   
  
1) La col·laboració serà duta a terme per equips professionals amb experiència i formació adequada per al compliment de l'objecte del present conveni de col·laboració.  
2) Tenint en compte l'abast públic d'este projecte, la imatge i el lloc on es duga a terme esta col·laboració hauran de ser adequats, homogenis i comptar amb els mitjans necessaris per a dur a terme esta col·laboració. En este sentit, l'ICO tindrà la facultat d'establir les pautes mínimes per a l'homologació dels signes d'identitat corporativa dels col·laboradors, com ara l'espai, la dotació tecnològica, la cartelleria i tots aquells signes que es consideren necessaris.   
3) Tenint en compte l'abast públic d'este projecte, l'IMPIVA no podrà exigir cap remuneració específica per la prestació d'este servici a la pime o autònom que sol·licite la col·laboració de l'IMPIVA per a l'accés a la ferramenta del facilitador financer i la tramitació de les sol·licituds a través d'esta.  
Per a dur a terme estes activitats l'IMPIVA i l'ICO podran dur a terme les actuacions següents:  
1. Disseny conjunt del sistema d'implantació en l'IMPIVA  
a) Coordinació prèvia per a la implantació del projecte en l'IMPIVA.  
2. Difusió i informació  
a) Coordinació i participació en la campanya de comunicació a empreses.  
b) Organització conjunta de jornades informatives i formatives per a les empreses i autònoms, dirigides a la difusió dels instruments financers gestionats per l'ICO i del mateix procés del facilitador financer o altres ferramentes que estiguen disponibles en el futur.  
c) Organització conjunta de cursos de formació que permeten als responsables de l'IMPIVA obtindre un major coneixement dels instruments financers de suport a les empreses gestionats per l'ICO. En virtut de la difusió conjunta arreplegada en este conveni, l'ICO es compromet a la participació en almenys una jornada informativa organitzada per l'IMPIVA, sempre que es complisquen els requisits mínims d'assistència i representativitat geogràfica establits per l'ICO.  
3. Termes de la col·laboració  
a) L'IMPIVA cooperarà en la prestació d'un suport conjunt que possibilite l'èxit del projecte de difusió dels productes de l'ICO i de la utilització de les ferramentes de comunicació de l'ICO.  
b) L'IMPIVA col·laborarà en els termes següents:   
-Assessorament a les pimes i autònoms que ho sol·liciten sobre com omplir el formulari per a la utilització de les ferramentes establides per l'ICO.  
-Suport i assessorament a les pimes i autònoms en l'aportació de qualsevol tipus de documentació que es requerisca, especialment la de caràcter financer, en la fase d'ompliment del formulari.   
-Orientació i assessorament a pimes i autònoms en el procés de sol·licitud d'aquelles operacions que, per les seues característiques, complisquen els requisits per a l'accés al finançament a través d'ICOdirecte o ICO-SGR, de tal forma que la sol·licitud tramesa s'adeqüe als paràmetres del producte.  
La subscripció del present acord permetrà a l'IMPIVA l'accés a la ferramenta del facilitador financer, per mitjà d'un «usuari» i una «contrasenya». Si es desenrotllen altres ferramentes de comunicació de semblant naturalesa es facilitaran els accessos que siguen necessaris. L'agent o agents designats per l'IMPIVA únicament podran tindre accés a aquelles operacions el titular de les quals, pime o autònom, haja atorgat la seua autorització expressa. Esta autorització es demanarà en l'alta de cada operació individual arreplegada en el portal del facilitador financer o en el futur portal que es desenrotlle, on l'usuari haurà d'indicar si desitja comptar amb col·laboració externa en la tramitació de la seua sol·licitud.  
Les funcions bàsiques que podrà realitzar l'IMPIVA són:  
-Omplir les dades sol·licitats en l'alta de l'operació  
-Adjuntar la documentació i informació requerida a l'usuari.  
-Consultar els estats de les operacions.  
Ambdós parts cooperaran estretament per a garantir que les seues actuacions tinguen el millor impacte possible. Amb eixe fi coordinaran el conjunt de les activitats relacionades amb la prestació dels servicis d'assessorament i informació sobre els productes financers de l'ICO.   
  
  
Quarta. Denominacions  
Les denominacions de l'ICO i de l'IMPIVA així com els respectius logos, figuraran en les accions que es realitzen per a la difusió del present acord de col·laboració.  
  
Quinta. Altres col·laboracions  
La firma del present acord de col·laboració no impedix l'establiment de qualssevol altres relacions de col·laboració amb altres institucions, organismes, administracions públiques o entitats privades.  
  
  
Sexta. Protecció de dades  
En l'execució del present acord de col·laboració es respectarà la normativa vigent en matèria de protecció de dades. L'ICO i l'IMPIVA es comprometen a adoptar i implementar les mesures de seguretat a què es referix l'article 9 de la Llei Orgànica 15/1999, de 13 de desembre, de Protecció de Dades de Caràcter Personal (LOPD), i, en particular, les que corresponguen en funció dels nivells de seguretat exigible a les dades i als fitxers derivats de l'execució del conveni, d'acord amb el que establix el Reial Decret 1720/2007, de 21 de desembre, pel que es prova el reglament de desplegament de la llei esmentada.   
L'ICO i l'IMPIVA es comprometen a complir el que disposa la LOPD i la resta de normativa sobre protecció de dades de caràcter personal i, específicament les obligacions d'informació i exigència de consentiment exprés als interessats per al tractament i cessió de les seues dades amb la finalitat de possibilitar el desenrotllament, execució i avaluació del projecte.  
  
Sèptima. Responsabilitats  
Amb caràcter general, cada part complirà les seues obligacions i assumirà la responsabilitat que poguera derivar-se de la seua actuació o incompliment, garantint que l'altra part o parts queden indemnes en estos casos.  
  
Octava. Vigència i duració  
El present acord de col·laboració produirà efecte des del moment de la seua firma, tindrà un període de vigència fins al 31 de desembre de 2012, i es podrà prorrogar per acord exprés d'ambdós parts, per períodes de duració d'un any.   
No obstant això, qualsevol de les parts podrà, en tot moment, formular denúncia escrita davant de l'altra amb una antelació mínima de tres mesos a la data en què vulga donar per finalitzat el present acord, sense perjuí de l'acabament complet de les activitats que estiguen en eixe moment en execució.  
  
Novena. Resolució de conflictes  
En cas de controvèrsia, les parts renuncien a qualsevol altre fur que els puga correspondre i acorden sotmetre els conflictes derivats de la interpretació i execució del present acord definitivament mitjançant arbitratge administrat per la Cort Espanyola d'Arbitratge, d'acord amb el seu reglament i estatut, a la qual s'encomana l'administració de l'arbitratge i el nomenament d'àrbitre o dels àrbitres.  
  
Desena. Notificacions  
Les comunicacions i notificacions que ambdós parts hagen de dirigir-se entre si derivades del present acord i amb motiu d'este, es cursaran als domicilis que a continuació s'indiquen:  
  
  
  
Onzena. Cost econòmic  
El present conveni no suposa cap aportació econòmica per part de les institucions firmants.  
  
I en prova de la seua conformitat, ambdós parts firmen el present document per duplicat, en el lloc i la data indicats en l'encapçalament.  
  
  
Per l'Institut de Crèdit Oficial: José María Ayala Vargas.  
Per l'Institut de la Petita i Mitjana Indústria de la Generalitat Valenciana (IMPIVA): Enrique Verdeguer Puig.